Sagen om en pige fra Mou, der i flere år blev mishandlet af sin mor og stedfar har startet en kædereaktion. Sagen har nemlig fået mange til at henvende sig til Ankestyrelsen med underretninger om, at børn mistrives.

Det oplyser P4 Nordjylland. - Hvis man ikke mener kommunen gør tilstrækkeligt, kan man henvende sig til Ankestyrelsen, der så vil tage sig af den, lover ankechef Henrik Horster. Normalt skal man henvende sig til kommunen, hvis man oplever børn med problemer. Men flere henvender sig direkte til Ankestyrelsen, der er den øverste klagemyndighed. Siden nytår har Ankestyrelsen modtaget 126 underretninger. Hele sidste år fik styrelsen 184: Med mottoet: hellere underrette en gang for meget end en gang for lidt, ser Ankestyrelsen positivt på de mange henvendelser.